Wees 'n getuie vir God | Netwerk24
Wees 'n getuie vir God
02 Junie 2021 22:10
In Joh. 4 oortree Jesus 'n kulturele taboe deur met 'n Samaritaanse vrou by 'n waterput te praat. Sy was ook promisku. Maar haar sondes is nie Jesus se aanknopingspunt nie. Hy leer haar dat Hyself die Messias is. Ook vertel Hy haar dat God in die Gees en waarheid aanbid moet word. Nou gaan dit nie meer oor die Jode se heilige stad, Jerusalem, of oor die Samaritane se heilige berg, Gerisim, nie. Die Gees se nuwe waarheid is nou oop vir almal.
Met wysheid, en met 'n oop hand vol genade, verander Jesus haar lewe. Sy is so oorweldig deur Jesus se genade dat sy haar dorpsgenote gaan haal om Hom te ontmoet. Spontaan is sy aan diens as sy getuie. Mag dié Samaritaanse vrou ook ons leermeester wees oor hoe om magnetiese getuies te wees vir ons genadige Heer.